檢旱宿香雲
作者：陳造
朝代：宋

paragraphs: 香雲之山瞰平楚，松篁路窮得僧宇。
明窗深室皆嚴靚，白菊紅蕖相媚嫵。
它日欲來坐忙迫，此行忽忽寧得所。
蒲團憩定飯秋蔬，衣袂黄塵尚如許。
山僧共話豈須禪，但愛茶甌如潑乳。
投床有夢不能記，忽聽風林如過雨。
鷄聲不貸擁被溫，又控罷驂陵險阻。
出門便覺仙凡隔，猶聞窣堵風鈴語。
今年旱暵遂無年，枵腹籲天連保伍。
頗能念我困馳驅，兩兩致詞相勞苦。
但使秋租毋病汝，吾自卑官慣塵土。